
Til:

Universitetsstyret

Møtedato:

14. september 2006 

Arkivref.:

200602658-8/HENI/084

Fusjon mellom Høgskolen i Tromsø og Universitetet i Tromsø - programerklæring og videre arbeid

Innledning

I styremøtet 22.juni, sak S 26-06, gjorde styret slikt vedtak:

1. Prosessen fram mot en fusjon fortsetter i tråd med integrasjonsmodellen beskrevet saksdokumentet

2. Under forutsetning av at de to institusjonene er enige, utarbeides det innen september 2006 en felles programerklæring som uttrykker visjoner og forventninger knyttet til en sammenslått institusjon.

3. Programerklæringen behandles på styremøtet i september og sendes deretter ut på en bred høring, med sikte på endelig vedtak i november.
Rektoratene og direktørene ved institusjonene har hatt en rekke møter om dette. Møtene har vært konstruktive. Programerklæringen og vurdering av prosessen videre legges med dette frem for begge styrene. Universitetet og Høgskolen har valgt å ikke lage felles saksforelegg i saken siden bestillingene fra styrene var forskjellige. Arbeidet med programerklæringen har avdekket at det er en rekke problemområder, utfordringer og muligheter som til nå ikke har vært tilstrekkelig belyst. Her kan nevnes bruk av stillingskategorier, NOKUTs krav til stillingskvalifikasjoner for ulike grader, tid til forskning, nye studieprogram og bygg. Disse og andre utfordringer må det tas stilling til i fusjonsforhandlingene fremover. På denne bakgrunn har det vært vanskelig å ha en utfyllende programerklæring uten at slike problemstillinger er utredet og avklart. Utkastet til erklæring har derfor en kort form og er rettet inn mot overordnet visjon og mål. 

Programerklæringen

ET NYTT UNIVERSITET I NORD

Bakgrunn

De ytre rammebetingelsene for universiteter og høgskoler er endret bl a gjennom felles lov om styring, ledelse og organisering. I tillegg er konkurransen om studenter og forskningsmidler betydelig skjerpet, og både Universitetet i Tromsø og Høgskolen i Tromsø står her overfor betydelige utfordringer. Internasjonalt finnes det eksempler på institusjoner som har tilsvarende bredde i fagtilbudet som det nye universitetet vil få. 

Hensikt

Det nye universitetet skal frembringe undervisning og forskning på høyt internasjonalt nivå. 

Institusjonen skal bidra til å formidle resultater fra forskning og utviklingsarbeid, samt være en regional utviklingsaktør i nord. Fusjonsplanene bygger på at disse oppgavene bedre kan ivaretas gjennom en sammenslått og styrket institusjon i konkurransen om studenter, studieplasser, medarbeidere, bevilgninger, forskningsmidler og samfunnets oppmerksomhet. 

Det nye universitetet vil skape rom for økt institusjonell og strategisk handlekraft og vil være en viktig faktor i utviklingen av nordområdene. Det nye universitetet vil muliggjøre en mer helhetlig, overordnet styring og koordinering av det samlede studietilbudet i Tromsø. Det nye universitetet vil stå sterkere i forhold til regionalpolitiske, nasjonale og internasjonale oppgaver. 

Visjonen for fusjonen

Gjennom full integrasjon skal det nye universitetet være et nasjonalt og internasjonalt kraftsenter for kompetanse, utvikling, vekst og nyskapning i nordområdene. 

Mål

Det er et overordet mål å etablere en ny type institusjon, et breddeuniversitet, der grunnforskning og disiplinært forankret utdanning sammen med praksisnær profesjons​utdanning og profesjonsforskning får gode utviklingsvilkår innenfor samme institusjon. 

Kvalitet og relevans skal vektlegges både i utdanningene og i forskning og utviklingsarbeidet.  

Følgende tre områder skal spesielt vektlegges ved etablering av det nye universitetet:

1. Det nye universitetet skal videreutvikle forskningsaktiviteten i eksisterende fagmiljøer på områder med særlig relevans for nordområdene. Utvalgte forskningsmiljøer skal prioriteres og være i den internasjonale forskningsfronten. Det nye universitetet skal ha økt fokus på forskning og utviklingsarbeidet innenfor praksis- og profesjonsfeltet, og fagmiljøene skal kunne dra nytte av et større og bredere forskningsmiljø. Det skal legges til rette for et nyskapende miljøer med et vidt spenn i fagkompetansen. 
2. Det nye universitetet skal gi et bredt utdanningstilbud på ulike nivå - så vel tradisjonelle universitetsstudier som yrkes- og profesjonsstudier. Fagporteføljen skal dekke behovene i nordområdene, samtidig som breddeuniversitetets kvaliteter opprettholdes. Det nye universitetet har gode muligheter til å utvikle nye kombinasjoner av studier basert på kompetansen i de to fusjonerte institusjonene, eksempelvis innen teknologi, økonomi, helsefag og kunstfag. 

3. Det nye universitet skal være fremtredende i den nasjonale utviklingen av nordområdene og skal bidra til innovasjon og økt verdiskaping i samhandling med samfunns- og næringslivet.

NOKUT-utfordringen

Diskusjonen i junimøtet var i vesentlig grad rettet mot spørsmålet om hvorvidt universitetet vil møte framtiden sterkest alene, eller som en fusjonert institusjon. I arbeidet med programerklæringen, har det blitt tydeligere at akkrediteringsproblematikken vil være et helt avgjørende spørsmål som må avklares før et bindende fusjonsvedtak kan fattes. I sak S 26-06 ble dette omtalt slik:

Høgskolen har få førstestillinger, og kun en ansatt som professor. Dagens akkrediteringskriterier for å undervise og tildele mastergrader og doktorgrader kan derfor representere en særlig utfordring for det nye universitetet. Dette skyldes at prosentandelen med førstestillinger og professorer av det totale antallet stillinger innen et gitt fagmiljø vil gå ned, og kanskje falle under de fastsatte krav fra Nokut. Organiseringen av undervisningen knyttet til hvert studieprogram vil kunne ha noe å si for hvordan dette slår ut, men vi ser at her kan det oppstå problemer med en eventuell reakkreditering, iallfall i noen miljøer. Dette vil være et forhold som kan tale mot en fusjon.

I NOKUTs Forskrift for standarder og kriterier for akkreditering av studier og kriterier for akkreditering av institusjoner i norsk høyere utdanning er kravene til stillingskvalifikasjoner i fagmiljøene for de ulike grader

Lavere grads nivå, § 2-1: minst 20 % skal dekkes av ansatte med førstestillingskompetanse

Høyere grads nivå, § 2-2: minst 50 % skal dekkes av ansatte med førstestillingskompetanse, av disse skal minst 25 % være professorer

Doktorgradsstudier, § 2-3: minst 50 % skal være professorer, de øvrige skal være førsteamanuenser.

I henhold til bakgrunnsdokumentet er 30 %  av de ansatte i faglig hovedstilling ved  Universitetet i Tromsø på professornivå, 39 % på førstestillingsnivå. Ved Høgskolen er tilsvarende 17 % av de ansatte i faglig hovedstilling på førstestillingsnivå.  Det er åpenbart at dette er et sentralt spørsmål å få avklaring på før en går videre i prosessen.

Avklaring med departementet

Universitetsdirektøren legger til grunn at en eventuell fusjon baseres på integrasjonsmodellen og vil i samråd med rektor tilråde at det startes en dialog med ledelsen i Kunnskapsdepartementet (KD) med tanke på å bringe fusjonen på dagsordenen, med forankring i departementets ledelse. Fusjonen er den første i sitt slag i Norge og vi er i så måte først i løypa med fusjonsplaner. Etter det universitetsdirektøren forstår er fusjonsprosessen med høgskolene i Oppland og Hedemark foreløpig lagt på is. Denne fusjonensprosessen har for øvrig ikke de samme implikasjoner som UiT—HiTø utfordringen.

En fusjon etter integrasjonsmodellen vil medføre at noen formelle krav NOKUT stiller for akkreditering av studier ikke oppfylles. Et eksempel på dette kan være at fagmiljø ved en integrasjon ikke vil fylle kravet om 50 % førstestillinger og dermed ikke kravene om å få ha mastergrader. Det er derfor viktig å drøfte slike problemstillinger grundig med KD i forkant av eventuelle vedtak om fusjonen.

I arbeidet med fusjonssaken til styremøtet i juni og i behandlingen av styresaken ble ikke oppmerksomheten i tilstrekkelig grad rettet inn mot disse problemstillingene. Det nye universitetet kan risikere å bli stående med en mangelfull institusjonsakkreditering som en følge av fusjonen. I en artikkel i tidsskriftet Memo i sommer blir prosessen rundt opprettelsen av Universitetet i Stavanger (UiS) og akkrediteringen omtalt. Artikkelen illustrerer noen sider ved det en eventuelt kan utsettes for. Universitetsdirektøren understreker at intensjonen med en fusjon etter integrasjonsmodellen ligger fast og vil ikke anbefale at tilpassingsmodellen vurderes for å unngå NOKUT-kravene. I en slik modell kunne Høgskolens avdelinger bli fakulteter med rett til kun å tilby undervisning på bachelornivå. 

En avklaring med KD av vårt prosjekt kan imidlertid medføre at tidsplanen for fusjonsprosessen må endres og universitetsdirektøren vil komme tilbake med vurderinger av konsekvensene etter at dialogen med KD er opprettet. 

Ledelsen ved de to institusjonene tar sikte på å ha et møte med KD så snart det lar seg gjøre etter styremøtet. Det vil være svært uheldig om begge styrene vedtar en fusjon for så å få negative tilbakemeldinger fra KD til vedtaket. Generelt er det av stor betydning for den videre behandlingen å få avklart departementets grunnleggende holdning til prosjektet.

Dersom sonderingene med KD viser at fusjonen ikke er ønskelig fra departementets side må vi vurdere om integrasjonsmodellen skal gjennomføres eller om en skal gå for en annen modell som sikrer akkreditering for institusjonen.

Høring

Det legges opp til at høringen bør være rettet inn mot konkrete tema.  Programerklæringen bør i seg selv ikke være et sentralt høringstema; den vil tjene som en oppsummering av prosessen så langt og som et sentralt referansedokument. Dette forhindrer selvsagt ikke høringsinstansene i å gi sine overordnede syn på fusjonsplanene.

Høringsinvitasjonen bør rette oppmerksomheten mot at styrene går videre med fusjonsprosessen, basert på en overbevisning om at universitetet vil møte framtiden sterkest som en fusjonert institusjon. Det legges også til grunn at fusjonen skal gjennomføres med utgangspunkt i integrasjonsmodellen. Dette medfører at man planmessig og så raskt som mulig smelter sammen de tidligere enhetene til en helt ny institusjon, som blir en ny type universitet, der de tradisjonelle praksisnære profesjonsutdanningene og de klassiske akademiske disiplinene får gode utviklingsvilkår innenfor samme institusjon. Dette innebærer også at parallelle fagmiljø samles slik at de respektive fagmiljøene utgjør en felles styrke.

Høringsinstansene inviteres til å komme med innspill  hvor det pekes på hvilke faglige og organisatoriske vilkår som skal oppfylles for at målene i programerklæringen skal nås.

Samordning av studieprogramporteføljen vil være et sentralt hensyn, samtidig som muligheten til å skape noe nytt og unikt framholdes. 

Ressurser til nye tiltak vil i hovedsak måtte fremskaffes ved synergieffekter, bedre samordning og stordriftsfordeler.

Konklusjon

Før planene for den videre fusjonsprosessen fastsettes, søkes det avklaring på høyt nivå i Kunnskapsdepartementet av de forhold som er omtalt i saksforelegget. Parallelt med dette gjennomføres intern høring. Det tas sikte på å behandle den videre fusjonsplanen i styremøtet 23. november Den avklaring som følger av tilbakemelding fra overordnet politisk nivå og intern høring vil legge sentrale føringer på den videre oppfølging av saka.

Innstilling til vedtak: 

1. Programerklæringen for fusjonsprosessen vedtas.

2. Universitetsdirektøren utarbeider høringsnotat på grunnlag av styrets drøftinger.

3. Fusjonsplanen legges fram for styret i novembermøtet.

Tromsø, 07.09.2006

	Lasse Lønnum
	

	universitetsdirektør
	

	
	Jan Larsen

	
	ass. universitetsdirektør


Vedlegg:

1. Styresak S 26-06.

2. Forskrift om standarder og kriterier for akkreditering av studier og akkreditering av institusjoner i norsk høyere utdanning. 

3. MEMO-artikkelen om UiS.

